b'\n_START_ARTICLE_\nHerciana Matmuja\n_START_SECTION_\nBiografi\n_START_PARAGRAPH_\nHerciana Matmuja er f\xc3\xb8dt den 1. februar 1990 i Kuk\xc3\xabs i det nordlige Albanien. Hun begyndte at synge, da hun var otte \xc3\xa5r, og som ni\xc3\xa5rig deltog hun i en lokal musikfestival._NEWLINE_I december 2006 deltog hun for f\xc3\xb8rste gang i Festivali i K\xc3\xabng\xc3\xabs, den albanske udv\xc3\xa6lgelse til Eurovision Song Contest, med sangen "Ah jete oh jete" (Ah liv, oh liv). Hun vendte tilbage til festivalen i 2010 med "Me cilin rri ti dashuri", og i 2011 sang hun "Aty ku m\xc3\xab le" (p\xc3\xa5 dansk: Der hvor du forlod mig), som dog endte p\xc3\xa5 sidstepladsen med nul point. \xc3\x85ret efter blev hun nummer tre med "Kush ta dha k\xc3\xabt\xc3\xab em\xc3\xabr?" (Hvem gav dig dette navn?), og i december 2013 vandt hun med "Zem\xc3\xabrimi i nj\xc3\xab nate" (En nats vrede) med musik af Genti Lako og tekst af Jorgo Papingji. Hun repr\xc3\xa6senterede herefter Albanien ved Eurovision Song Contest 2014 i K\xc3\xb8benhavn med en engelsksproget version af sangen, "One Night\'s Anger". Sangen opn\xc3\xa5ede en 15. plads i den f\xc3\xb8rste semifinale den 6. maj og n\xc3\xa5ede dermed ikke videre til finalen._NEWLINE_Matmuja studerer p\xc3\xa5 Santa Cecilia-konservatoriet i Rom.'